Naktinės personos

„Naktinės personos“ – Lietuvos popmuzikos grupė, gyvavusi 1992–2002 m. ir 2014–2018 m.

Muzikos stilius 
Per pirmus kelerius metus grupės atliekama muzika pasižymėjo gan depresyviu, tamsiu elektroniniu (synthpop) skambesiu. Jaučiama naujosios bangos (new wave) bei grupės „Depeche Mode“ įtaka. Vėliau grynai sintezatoriais grojamą sintetinį skambesį praturtino gitaros skambesys, o šalta ir melancholiška dainų nuotaika ėmė šviesėti, dainos tapo romantiškesnės. Būtent tada su tokiais hitais kaip „Labai norėčiau“, „Paskendęs miestas“, „Sukasi ratu“, „Kelyje“, „Kaltas ruduo“, „Ša la la“ ir „Tau“ „Naktinės Personos“ tapo viena populiariausių tų metų popgrupių Lietuvoje.

Nariai 
 Alanas Ibrahimas Chošnau (g. 1974 m.), muzika ir vokalas.
 Aras Vėberis (g. 1970 m.), gitara, dainų tekstai.

Istorija 
Grupė susikūrė 1992 m. gegužės mėn. Pirmasis radijo singlas vadinosi „Mes paukščiai“. 1993 m. rudenį buvo išleistas grupės debiutinis albumas „Muzika ir daugiau…“ (prodiuseris Andrius Mamontovas). Dainų „Ir taip visada“ bei „Tavo paveikslas“ videoklipai tapo „Studijos MT“ laureatais.

1994 m. grupė įrašė antrąjį albumą „Ramiai“, o trečiasis albumas „Tiems, kurie mūsų negirdi“ (1995 m.) buvo itin sėkmingas.
1995 m. daina „Tiems, kurie mūsų negirdi“ pelnė „Muzikinio viešbučio“ (LTV) žiūrovų simpatijų prizą.

1996–1997 m. „Naktinės Personos“ išleido dar tris albumus: „Pažvelk kitaip“, „Tikras garsas“ ir „Sexta“.

1997 m. pavasarį įvyko grupės koncertinis turas per Lietuvą, tačiau vienos kelionės metu 1997 m. rugpjūčio mėn. grupės nariai nesuvaldė dideliu greičiu skriejančio automobilio ir pateko į avariją. Aras ligoninę paliko po mėnesio, o Alanas joje buvo priverstas išbūti pusę metų ir tęsti reabilitaciją, po kurios „Naktinės Personos“ sėkmingai sugrįžo į didžiąją sceną.

1997 m. dainos „Aš jaučiuosi taip keistai“ videoklipas buvo pripažintas geriausiu metų videoklipu (LTV).

1997 m. gruodį įrašytas pirmasis naujojo albumo singlas „Kelyje“. Iki 1998 m. kovo mėnesio įrašytas ir išleistas „Naktinių Personų“ albumas „Atvirai“, kuriam buvo skirtas naujas koncertinis turas.

1998 m. pabaigoje „Naktinės Personos“ naująjį albumą „9 dainos“ sukūrė ne Vilniuje, o Klaipėdoje, Ž. Liulio studijoje „Cactus pro“.

1998-ais į jų koncertą Vingio parke Vilniuje susirinko 30 000 gerbėjų.

1999 m. kovo–gegužės mėnesiais įvyko grupės turas „Devyni“. „Naktinės Personos“ koncertavo antrą kartą Vingio parke Vilniuje, vėliau išvyko į turą Niujorke ir Čikagoje (JAV).

2000 m. grupė išleidžia albumą „Diena. Naktis“.

2002 m. „Naktinės Personos“ išsiskiria. Atsisveikindama su gerbėjais grupė nusprendžia išleisti geriausių dainų albumą „Šilko kelias“, kuriame be laiko patikrintų hitų įrašytos ir dvi naujos dainos: „I’m So In Love“ ir „Debesų laivai“.

2014 m. vasario mėnesį „Naktinės personos“ sugrįžo į sceną koncertiniam turui „Po 20 metų“. Po sėkmingo koncertinio turo per didžiausias Lietuvos arenas grupė įrašinėja naujas dainas ir tęsia koncertinę veiklą.

2018 m. lapkričio mėn. grupė vėl sustabdė savo veiklą. Pasak A. Vėberio, tai įvyko dėl A. Chošnau ir jo teisininkų įvykdyto autorių teisių pasisavinimo, kurį A. Vėberis įvardija kaip išdavystę.

Diskografija

Albumai 
 „Muzika ir daugiau…“ (1993) –– MC, Bomba Records
 „Ramiai“ (1994) –– MC, Bomba Records
 „Tiems, kurie mūsų negirdi“ (1995) –– MC, Azbi
 „Pažvelk kitaip“ (1996) –– CD/MC, Bomba Records
 „Tikras garsas“ (1996) –– CD/MC/VHS, Bomba Records [koncertinis albumas, įrašytas gyvai]
 „Sexta“ (1997) –– CD/MC, Bomba Records [Remiksų albumas]
 „Atvirai“ (1998) –– CD/MC, Bomba Records
 „9 dainos“ (1999) –– CD/MC, Bomba Records
 „Diena naktis“ (2000) –– CD/MC, muzikinė partija
 „Šilko kelias“ (2002) –– CD/MC, Bomba Records [rinktinis geriausių dainų albumas]
 „Tiems, kurie mūsų negirdi“ (2014) –– CD, M.P.3 [perleistas 1995 metų albumas, pirmą kartą CD pavidale]
 „Pasaulis toks yra“ (2015)

Singlai 
 „Kelyje“ (1997) –– CD/MC, Bomba Records
 „Ša la la“ (1998) –– CD/MC, Bomba Records

Apdovanojimai 
 1993 / Dainų „Ir taip visada“, „Tavo paveikslas“ videoklipai tapo „Studijos MT“ laureatais
 1995 / Daina „Tiems, kurie mūsų negirdi“ pelnė LTV „Muzikinio viešbučio“ žiūrovų simpatijų prizą
 1996 / Geriausia pop grupė (Ultra Vires apdovanojimai)
 1997 / Geriausias metų videoklipas „Aš jaučiuosi taip keistai“ (LTV)
 1997 / Keturi NP ambumai tampa bestseleriais (oficialus platintojas „Audis“)
 1998 / Geriausia metų grupė („Radiocentro“ muzikiniai apdovanojimai)
 1998 / Geriausia metų daina „Sukasi ratu“ („Radiocentro“ muzikiniai apdovanojimai)
 1998 / Geriausia metų grupė („Bravo“ muzikiniai apdovanojimai)
 1998 / Populiariausia grupė („Bravo“ muzikiniai apdovanojimai)
 1998 / Pirmasis solinis NP koncertas su 30 000 gerbėjų (Vingio parkas, Vilnius)
 2000 / Geriausia metų grupė („Radiocentro“ muzikiniai apdovanojimai)

Nuorodos 

 Oficiali svetainė 
 Apie grupę (music.lt)
 Facebook.com profilis

Išnašos 

Lietuvos pop muzikos grupės‎